הפרעת שימוש בסמים

**הפרעת שימוש בסמים** (באנגלית: **Substance use disorder**; בקיצור: **SUD**) היא הפרעה המתארת שימוש מתמשך בסמים למרות הנזק המשמעותי וההשלכות השליליות לפרט ולכלל. ההפרעה עלולה להתפתח במגוון רחב של גילאים ותקופות, והיא עלולה להשפיע באופן נרחב יותר על אוכלוסיות עם הפרעות נפשיות קיימות. סימנים הנפוצים להפרעה כוללים בין היתר: אשמה כרונית, חוסר ביכולת להפחית או להפסיק את צריכת הסם למרות ניסיונות חוזרים ונשנים, נהיגה תחת השפעת סמים ותסמיני גמילה ותלות פיזיולוגיים. היא עלולה להתרחש עם מגוון סמים, ביניהם: אלכוהול (אלכוהוליזם), קנאביס (הפרעת שימוש בקנאביס), אופיואידים, חומרים ממריצים כגון ניקוטין וקוקאין, בנזודיאזפינים וברביטורטים.

ב-2013, המהדורה החמישית של המדריך לאבחון וסטטיסטיקה של הפרעות נפשיות (DSM-5) איחד את ההגדרות של "שימוש לרעה בסמים" (Substance abuse) ו-"התמכרות לסמים" (Substance dependence) להגדרה אחת שמתארת את שניהם: "הפרעת שימוש בסמים". המהדורה ה-11 של סיווג המחלות הבינלאומי (ICD-11) עדיין מחלקת את ההפרעה ל-2 קטגוריות נפרדות: (1) שימוש לרעה בסמים, (2) תלות בסמים.

נכון לשנת 2017, 271 מיליון אנשים בעולם (5.5% מהמבוגרים) סובלים מהפרעת שימוש בסם אחד או יותר. מתוכם, כ-35 מיליון אובחנו בהפרעת שימוש בסמים. נכון לשנת 2016, כ-237 מיליון גברים ו-46 מיליון נשים אובחנו באלכוהוליזם.

## סימנים
סימנים להפרעת שימוש בסמים כוללים שינויים בהתנהגות, בפיזיולוגיה או בתקשורת החברתית. הסימנים הנפוצים כוללים היעדרות מבית הספר או מהעבודה; שינויים בתיאבון או בדפוסי השינה; שינויים באישיות ובדרך התקשורת; שינויים חדשים במצבי רוח וחרדה. הסימנים עלולים לכלול שינויים פיזיים כגון עלייה או ירידה חדשה במשקל; רעידות ועיניים אדומות. חומרים שונים בשימוש יכולים לגרום לסימנים ותסמינים שונים. סמי הזיה עלולים להוביל במקרים מסוימים להתפרצות של סכיזופרניה.

## סוגים
### אלכוהוליזם

אלכוהוליזם (מלועזית: Alcoholism) הוא התמכרות לאלכוהול ומשקאות חריפים. אלכוהוליזם הרסני ביותר והוא גורם נזק רב למערכות הגוף והנפש. אלכוהוליזם מהווה סכנת חיים חמורה שעלולה להוביל למוות, בעיקר בשל מחלות כבד או כליות, דימום פנימי, התדרדרות מוחית, הרעלת אלכוהול, תאונות ואף התאבדות. בנוסף לפגיעה בריאותית ונפשית, אלכוהוליזם פוגע במעמד החברתי של המכור ויחסיו עם הסביבה.

ההתמכרות לאלכוהול דומה לכל התמכרות לסם פסיכואקטיבי, והיא מאופיינת על ידי:
* רצון רב לצרוך אלכוהול.
* איבוד שליטה בעת שתייה (חוסר יכולת להפסיק).
* תלות פיזית בשתייה, עם תסמונת גמילה מאלכוהול במקרה של הימנעות.
* קושי הולך וגדל להשתכר (הסתגלות).ישנן כמה תופעות לוואי העשויות להיגרם (חלקן או כולן) במהלך גמילה מאלכוהול, או כשהמשקה נשלל מהאלכוהוליסט:
* סינדרום ההפעלה – מתאפיין ברעידות, קצב פעימות לב מוגבר ולחץ דם גבוה.
* עוויתות – התקפי עווית קשים עשויים להיגרם גם אצל מי שאין לו היסטוריה של עוויתות או של מחלות מבנה-מוח אחרות.
* הזיות – בדרך כלל של חוש הראיה (הזיות חזותיות) או חוש המישוש.
* תזזית ורעד (דליריום טרמנס) – פסיכוזה הכוללת הזיות, רעד, בחילות, ולעיתים גם התקפי עווית.

### הפרעת שימוש בקנאביס

הפרעת שימוש בקנאביס (באנגלית: Cannabis use disorder; בקיצור: CUD; ידוע גם כ-"התמכרות לקנאביס") היא הפרעה נפשית שעל פי ה-DSM-5 (המהדורה החמישית של ספר האבחנות הפסיכיאטריות האמריקאי), מתבטאת בפיתוח תלות ב-THC (תרכובת שנמצאת בסם הקנאביס). אנשים הלוקים בהפרעה מפתחים סימני גמילה כאשר מפסיקים ליטול THC. סימני הגמילה כוללים: דיספוריה, חרדה, עצבנות, דיכאון, דה-פרסונליזציה, אי שקט, בעיות שינה, בעיות במערכת העיכול וירידה בתיאבון.

הסיכון לפתח הפרעת שימוש בקנאביס גבוה יותר ככל שהשימוש מתחיל בגיל צעיר יותר ונעשה באופן אינטנסיבי. מחקרים מצאו שכ־9% מכלל המשתמשים וכ־17% מהמשתמשים בגיל ההתבגרות מפתחים את ההפרעה.

### התמכרות לאופיואידים
אופיואידים (Opioids) הם קבוצת תרכובות הנקשרות ל"קולטני האופיואיד"  במערכת העצבים ובמקומות אחרים בגוף. ההשפעה המרכזית של מרבית האופיואידים היא דיכוי מערכת העצבים המרכזית תוך הפחתת יכולת הגוף להגיב לגירויים. האופיואידים נחשבים לאחד מהסמים הממכרים בעולם.

במהלך שנות האלפים גדל השימוש באופיואידים בארצות הברית, כשב־2006 נמכרו 8.4 מיליארד כדורים וב־2012 נמכרו כבר 12.6 מיליארד כדורים. כדורים אלו מובילים לעשרות אלפי הרוגים בשנה כתוצאה מהתמכרות ומשימוש יתר.

## הערות שוליים

קטגוריה:הפרעות נפשיות והתנהגותיות כתוצאה משימוש בחומרים פסיכואקטיביים
קטגוריה:התמכרות
קטגוריה:סמים
קטגוריה:מגפת האופיואידים